Κόιντος Σάλβιος Σαλβιδιηνός Ρούφος

Ο Κόιντος Σάλβιος Σαλβιδιηνός Ρούφος (65 π.Χ. - 40 π.Χ.) ήταν Ρωμαίος στρατηγός και ένας από τους κύριους στρατηγούς και συμβούλους του Οκταβίου κατά τα πρώτα χρόνια της πολιτικής του δραστηριότητας.

 Βιογραφία 

 Πρώιμη ζωή 
Παρά την ταπεινή καταγωγή του, ήταν ένας από τους καλύτερους φίλους του Οκταβιανού, μαζί με τον Μάρκο Αγρίππα. Ο Δίων Κάσσιος αναφέρει ότι είχε αδελφό.

 Καριέρα 
Ο Σαλβιδιηνός και ο Αγρίππας ήταν με τον Οκταβιανό στην Απολλωνία τον Μάρτιο του 44 π.Χ. όταν ο Ιούλιας Καίσαρας δολοφονήθηκε στη Ρώμη. Ο Σαλβιδιηνός έγινε ένας από τους πιο αξιόπιστους στρατηγούς του Οκταβιανού κατά τη διάρκεια των εμφύλιων πολέμων μετά το θάνατο του Καίσαρα. Το 42 π.Χ., οδήγησε τον στόλο του Οκταβιανού ενάντια στον Σέξτο Πομπήιο, ο οποίος είχε πάρει τον έλεγχο της Σικελίας και παρενοχλούσε τις ακτές της Ιταλίας. Ωστόσο, ο Σαλβιδιηνός ηττήθηκε σε μια ναυτική μάχη που διενεργήθηκε έξω από το Ρήγιο, κυρίως λόγω της έλλειψης εμπειρίας των πληρωμάτων του.

Μετά την επιστροφή του Οκταβιανού από την Ελλάδα ύστερα από τη Μάχη των Φιλίππων, ο Σαλβιδιηνός στάλθηκε στην Ισπανία με έξι λεγεώνες, αλλά αναγκάστηκε να υποχωρήσει εσπευσμένα στην Ιταλία για να αντιμετωπίσει τον Λεύκιο Αντώνιο και τη Φουλβία (σύζυγο του Αντωνίου), οι οποίοι είχαν ξεσηκώσει ένοπλη εξέγερση εναντίον του Οκταβιανού, εγκαινιάζοντας τον λεγόμενο Περουσιανό Πόλεμο.

Ο Σαλβιδιηνός κατέλαβε και κατέστρεψε την πόλη της Σέντινον και στη συνέχεια, μαζί με τον Αγρίππα, περικύκλωσε τις δυνάμεις του Λεύκιου Αντωνίου στην Περούζια. Οι υπόλοιποι στρατηγοί των Αντωνίων, χωρίς σαφείς εντολές από τον Μάρκο Αντώνιο, έμειναν εκτός της σύγκρουσης, και ο Λεύκιος Αντώνιος αναγκάστηκε να παραδοθεί ύστερα από πολιορκία αρκετών μηνών (χειμώνας του 40 π.Χ.).

Μετά τη λήξη του Περουσιανού Πολέμου, ο Οκταβιανός έστειλε τον Σαλβιδιηνό στη Γαλατία ως διοικητή, με μεγάλο στρατό έντεκα λεγεώνων. Είχε επίσης οριστεί ύπατος για το 39 π.Χ., αν και δεν είχε ακόμη αποκτήσει συγκλητική ιδιότητα.

 Η πτώση 
Παρά όλες αυτές τις τιμές, όταν ο Αντώνιος ήρθε από την Ανατολή με μεγάλες δυνάμεις για να αντιμετωπίσει τον Οκταβιανό, ο Σαλβιδιηνός προσφέρθηκε να αυτομολήσει προς τον Αντώνιο μαζί με τις λεγεώνες του. Προφανώς, η πρόταση αυτή ήρθε αφού ο Αντώνιος είχε ήδη συνάψει συμφωνία με τον Οκταβιανό (το Σύμφωνο του Μπρουντίζιουμ). Ο Αντώνιος αποκάλυψε στον Οκταβιανό την προδοσία του Σαλβιδιηνού, ο οποίος κατηγορήθηκε για προδοσία στην Γερουσία και καταδικάστηκε σε θάνατο το φθινόπωρο του 40 π.Χ. Είτε εκτελέστηκε είτε αυτοκτόνησε, όπως ανέφεραν ο Αππιανός, ο Τίτος Λίβιος και o Δίων Κάσσιος.

 Προσωπική ζωή 
Μια γυναίκα που μαρτυρείται σε επιγραφές ως Salvidiena Q. f. Rufa πιστεύεται ότι ήταν κόρη του.

 Απεικονίσεις στην πολιτισμική παράδοση 
Ο Γάλλος λόγιος του 16ου αιώνα Ντενί Λαμπέν υποστήριξε ότι η μορφή του Νασιδιηνού Ρούφου («μεγάλη κόκκινη μύτη») στην ποίηση του Ρωμαίου συγγραφέα Ορατίου αποτελεί μια «ελάχιστα συγκαλυμμένη» παρωδία του Σαλβιδιηνού.

Ο Σαλβιδιηνός αποτελεί χαρακτήρα στο επιστολικό μυθιστόρημα Augustus του Τζον Γουίλιαμς. Στο μυθιστόρημα, η προδοσία του απέναντι στον Οκταβιανό και η πτώση του τοποθετούνται νωρίτερα στη χρονολογική ακολουθία των γεγονότων· αντί να ακολουθούν τη Μάχη των Φιλίππων, ο Αντώνιος αποκαλύπτει στον Οκταβιανό την προδοσία του Σαλβιδιηνού κατά τη συνάντηση στην οποία συμφωνήθηκε το Δεύτερο Τριανδρικό Καθεστώς, λίγο μετά τη Μάχη της Μουτίνας το 43 π.Χ.

 Αναφορές 
Παραπομπές

Πηγές


Κατηγορία:Ρωμαίοι του 1ου αιώνα π.Χ.
Κατηγορία:Αρχαίοι Ρωμαίοι στρατηγοί